Rallysjåføren som kapret Tones hjerte
Mandag formiddag kunngjorde Tone Damli Aaberge via sin manager, David Eriksen, at hun og kjæresten Markus Foss venter sitt første barn sammen. - Tone Damli er gravid, og hvis alt går som det skal, blir hun og Markus foreldre på vårparten 2014. Vi håper på forståelse fra pressen for at Tone og Markus ønsker å bruke tiden fremover på å glede seg over det som er i vente, og at de ikke ønsker å uttale seg noe mer utover dette, skrev Eriksen i en tekstmelding til VG.Graviditetsnyheten har vært kjent blant Tone og Markus' nærmeste venner og familie en god stund allerede, og kom derfor ikke som noen står overraskelse på deres nærmeste. Babykunngjøringen kommer derimot kun ni måneder etter at VG avslørte at Tone og Aksel Hennie hadde avsluttet forholdet og avlyst sitt planlagte kjendisbryllup på Sicilia. Mens Hennie er en av Norges mest profilerte filmstjerner, så er Tones nye kjæreste et ubeskrevet blad for folk flest. Av venner blir han omtalt som både hyggelig og omgjengelig, med stor interesse for både raske biler og rally.På tidlig 2000-tall var Foss nemlig en av Norges fremste rallytalenter, og deltok blant annet i junior-VM i Wales. Her sto også de mer kjente rallybrødrene Petter og Henning Solberg på startstrekene. Foss skal fortsatt være interessert i rally. Men kjører ikke aktivt lenger. En av Markus' andre fritidssysler har i lang tid vært fallskjermhopping.Han har gjort flere hopp med Tones eks-kjæreste Aksel Hennie og var en god venn med hans avdøde bror, Annan Hennie. På sin åpne Facebook-profil har Markus også lagt ut et eget hyllestbilde av Annan, som ble lagt ut året etter at han døde under et fallskjermhopp i 2011. Både Tone og Markus hadde akkurat kommet ut fra lengre og seriøse forhold da de fant tonen i sommer. Forholdet ble offisielt 31. oktober, da de kunngjorde forholdet på Facebook. Ifølge eiendomsregisteret står Foss fortsatt oppført som eier av en Frogner-leilighet sammen med sin eks-kjæreste. Denne ble tinglyst 1. februar, og kostet 6 050 000 kroner. Til daglig er Markus Foss daglig leder i konsulentfirmaet Markus Foss Consult. Han står også oppført som styremedlem i farens plantefirma Plantefoss AS.Selskapet omsatte for nærmere 78 millioner kroner i fjor. I skattelistene står 31-åringen oppført med 368.530 kroner i inntekt og 4,3 millioner i formue. Ingen i Tones familie var tilgjengelig for kommentar vedrørende graviditeten i går ettermiddag. Men faren til Markus var raskt ute med gratulasjoner. - Dette er et stort øyeblikk for oss, sier han til VG. Markus Foss har ikke besvart VGs henvendelser.
Tone Damli Aaberges (25) kjæreste driver eget konsulentfirma, er millionarving og elsker å kjøre rally. Slik er Markus Foss (31) privat.